ET Euroopa Liidu Teataja C 300/38

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 300/15)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„PRESUNTO DO ALENTEJO” või „PALETA DO ALENTEJO”

EÜ nr: PT/PDO/005/0440/24.11.2004

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus

Nimi: Gabinete de Planeamento e Politicas Aadress: Rua Padre António Vieira, n.o 1, 8o P-1099-073 Lisboa Tel: (351) 213 81 93 00 Faks: (351) 213 87 66 35 E-post: gppaa@gppaa.min-agricultura.pt

2. Taotlejate rühm

Nimi: ACPA — Associação de Criadores de Porco Alentejano Aadress: Rua Armação de Pêra, n.o 7 P-7670-259 Ourique Tel: (351) 286 51 80 30 Faks: (351) 286 51 80 37 E-post: acpaourique@mail.telepac.pt Koosseis: tootjad/töötlejad ( X ) muud ( )

3. Toote liik

Klass 1.2 Lihatooted (kuumtöödeldud, soolatud, suitsutatud jne)

4. Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Presunto do Alentejo” või „Paleta do Alentejo”

4.2. Kirjeldus: Presunto't ja paleta't toodetakse vastavalt Portugali tõuraamatusse Alentejana tõu jaotisesse (mitte aretusloomade) kantud Alentejana tõugu sigade reietükkidest ja abaosadest. Tootmiseks kasutatavaid sigu kasvatatakse teataval viisil ning nad tapetakse 12–14 kuu vanuselt. Soolamine, järelsoolamine, kuivatamine/kõvastamine, laagerdamine, tükeldamine ja pakendamine on reguleeritud täpselt määratletud eeskirjadega.

Presunto koosneb vaagnaliiduse kohalt raiutud reietükkidest, samal ajal kui paleta't valmistatakse sea esijalgadest. Presunto ja paleta määratakse kindlaks anatoomiliselt ning lihastest lähtuvalt, sest lihaseid katab rasvakiht. Kuju ja välimus: ristlõikepind võib varieeruda alates piklikust kuni ümarani ning selle külge jäävad nii sõrg kui ka kamar. Kaal: presunto puhul üle 5 kg ning paleta puhul üle 3,5 kg. Lõigates varieerub liha värvus roosast tumepunaseni ning sellel on õline, läikiv ja marmorjas välimus, mis vaheldub lihasesiseste rasvatriipudega. Tekstuur on pehme ja mitte eriti kiuline, samas väga õrn ja mahlane. Rasv on õline, vedel ja kirgas, varieerudes värvuselt valgest pärlmutrini, ning rasval on meeldiv maitse. Maitse on ühtlane, hõrk, kergelt soolakas, kauapüsiv, meeldiv, vahel kergelt vürtsikas. Meeldiva montanheira aroomiga.

4.3. Geograafiline piirkond: Geograafiline piirkond, kus loomad sünnivad ja kasvavad, kus neid nuumatakse ja tapetakse ning kus tükeldatakse rümbad ja saadakse jalad ja reietükid ning kus jalgadest ja reietükkidest toodetakse vastavalt taga- ja abasinki, ning kus toimub singi tükeldamine, viilutamine ja pakendamine, on looduslikult piiratud montado (tammeistandus ja sigade karjamaa) asukoha ja selliste põllumajandusettevõtete olemasoluga, kes on võimelised viljelema montanheira tüüpi põllumajandust, ning eeskirjadega, millega reguleeritakse tapmist ja tükeldamist ning Alentejana tõugu sigade reietükkide ja abaosade tootmist, samuti kohalike elanike oskustega, millele lisanduvad autentsed ja muutumatud kohalikud töötlemis-, tükeldamis- ja pakendamismeetodid.

Piirkond koosneb järgmistest omavalitsustest ja valdadest: Abrantes, Alandroal, Alcácer do Sal (välja arvatud Santa Maria do Castelo vald), Alcoutim, Aljezur (Odeceixe, Bordeira, Rogili ja Aljezuri vallad), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (Odeleite ja Azinhali vallad), Castro Verde, Chamusca, Coruche, Crato, Cuba, Elvas (välja arvatud Caia e S. Pedro vald), Estremoz, Évora, Ferreira do Alentejo, Fronteira, Gavião, Grândola (välja arvatud Melidesi vald), Idanha-a-Nova, Lagos (Bensafrimi vald), Loulé (Ameixiali, Saliri, Alte, Benafimi ja Querença vallad), Marvão, Mértola, Monchique (Monchique, Marmelete ja Alferce vallad), Monforte, Montemor-o-Novo, Mora, Moura, Mourão, Nisa, Odemira (välja arvatud Vila Nova de Mil Fontesi ja S. Teotónio vallad), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (välja arvatud Santo André vald), Sardoal, São Brás de Alportel, Serpa, Sines, Silves (S. Marcose, S. Bartolomeu de Messinesi ja Silvesi vallad), Sousel, Tavira (Cachopo vald), Vendas Novas, Viana do Alentejo, Vidigueira, Vila Velha de Ródão ning Vila Viçosa.

4.4. Päritolutõend: Alentejana tõugu sead peavad sündima ja kasvama registreeritud põllumajandusettevõtetes, mida kontrollitakse. Sünnijärgselt kantakse loomad asjaomasesse tõuraamatusse. Loomad tuleb tappa, veristada, töödelda, tükeldada ja pakendada tööruumides, mille on selleks otstarbeks heaks kiitnud kontrolliasutus. Tööruumid asuvad asjaomastes geograafilistes piirkondades ja neid kontrollitakse. Heakskiit sõltub eelnevast tootmise ja valmistamise tingimuste kontrollimisest, eriti selles osas, mis puudutab kasutatavaid tooraineid ning nende töötlemist, tükeldamist, viilutamist ja pakendamist ning lõpptoote omadusi. Kinnitatud on spetsifikaadid ja kontrollikord, mida kohaldatakse kogu tootmisahela ja kõigi osapoolte suhtes.

Tootjate endi rakendatud terviklik jälgimissüsteem võimaldab jälgida tervet tootmistsüklit toormaterjalist lõpptooteni (montado'st lauale) ning võimaldab tervetele sinkidele või viilutatud liha pakenditele kinnitatud sertifitseerimistähise numbri abil teha kindlaks looma kõrvalipiku numbri.

Tootmisprotsessi lõpus võivad ainult tooted, mis vastavad kõikidele spetsifikaadi nõuetele ning on läbinud sobivad dokumenteeritud kontrollid, sealhulgas laboritestid ja degusteerimise, kanda sertifitseerimistähist, logo ja nimetust „Presunto do Alentejo — KGT” või „Paleta do Alentejo — KGT”.

4.5. Tootmismeetod: Alentejana tõugu sigu kasvatatakse ekstensiivselt või poolekstensiivselt, peamiselt välitingimustes, piirkondades, kus on hektari kohta vähemalt 40 iilekstamme või korgitamme ning ühe hektari montado kohta on maksimaalselt üks siga. Loomi kasvatatakse valdavalt ekstensiivselt, söötes neid teravilja jääkide ja kõrvaltoodetega, rohttaimede, kaunviljade (nt herneste ja hiireherneste) ning isegi väikeste imetajate ja lindude, munade, roomajate, molluskite ning vakladega, millest kõigesööjad loomad tavapäraselt toituvad. Loomadele võib piirkonnast väljastpoolt pärinevat lisatoidust (kuni 30 % nende toidust) anda üksnes juhul, kui põldudel on toidupuudus. Loomad läbivad alati lõppfaasi, mil nad veedavad 60–90 päeva montanheira süsteemi järgides (s.t neid toidetakse tõrude ja muude montado toodetega), ning nad peavad selle käigus asendama vähemalt kolm arrobas't (45 kg) oma kehakaalust. Sead tapetakse 12–24 kuu vanuselt, iga rümba minimaalne kaal on 90 kg. Reietükid ja abaosad märgistakse ükshaaval nummerdatud lipikutega. Reietükid peavad kaaluma vähemalt 7,5 kg ja abaosad vähemalt 5 kg ning sõrg peab olema endiselt nende külge kinnitunud. Sõltuvalt reietükkide ja abaosade kaalust võib nahaalust rasva vähemaks lõigata. Reietükkide ja abaosade töötlemine, mida tehakse kohalike elanike teadmistel põhinevatel autentsetel ja muutumatutel meetoditel ning mis tuleneb mägismaale omastest tingimustest, koosneb järgmistest toimingutest: tükeldamine, soolamine, loputamine, järelsoolamine (perspiratsioon), kuivatamine/kõvendamine ja laagerdamine. Selle protsessi käigus omandavad presunto ja paleta aegamisi oma unikaalse välimuse, värvuse, lõhna ja tekstuuri.

Presunto do Alentejo't ja Paleta do Alentejo't võib turustada tervikuna, tükkidena või viilutatuna, kondiga või ilma. Tükeldada, viilutada ja konditustada võib üksnes tootmispiirkonnas asuvates rajatistes, sest nende toimingute tegemiseks vajalik spetsiaalne oskusteave on seotud iga tüki kuju, hõrgu lõhna ja peene maitsega. Enne kui tükk tükeldamiseks välja valitakse, määravad piirkondlikud asjatundjad kindlaks selle optimaalse kõvastumisstaadiumi ning asjatundlikud ja koolitatud degustaatorid viivad läbi toote ning selle tükeldamiseks sobivuse üksikasjaliku organoleptilise hindamise. Et igast tükist võimalikult palju toodangut saada, peab viilutaja olema hästikoolitatud asjatundja, kes suudab eksperdilõigetega ära kasutada kogu tükis sisalduva lihaskoe ning lõigata üliõhukesi viile, kasutades nii täielikult ära toote organoleptilise potentsiaali. Liha rasvkude — millel on oma maitse, lõhn, värvus ja läige — rikneb õhuga kokku puutudes või kõrgetel temperatuuridel kiiresti. Seetõttu peab eespool kirjeldatud töid tegema tööruumides, mis on sobivad nii mikrobioloogiliselt kui ka temperatuuri ja niiskuse poolest, et mitte kahjustada toote hõrku maitset ning võimaldada toote kohest pakkimist, vältides sel viisil toote liigset kokkupuudet õhuga. Tuleb lisada, et selle tööga kaasnevad organoleptilised testid, mida viivad läbi erikoolituse saanud spetsialistid.

Kõnealuste meetmete eesmärk on tagada toote täielik jälgitavus ning kahjustuste, eriti organoleptiliste kahjustuste vältimine. Sel viisil varustatakse tarbija — kaugel sellest, et teda eksitada — autentse tootega, mis on toodetud selle päritolupiirkonnas ning mida on olnud võimalik kogu tootmistsükli vältel kontrollida.

4.6. Seos piirkonnaga: Presunto do Alentejo't ja Paleta do Alentejo't toodetakse piirkonnas, mille pinnas on kehv ning mille ilmastik on suvel märkimisväärselt kuum ja kuiv ning talvel külm ja kuiv. Kasutada saab iileks- ja korgitammeistandusi (montado) ning sellega seotud taimestikku, mis on võimeline neid tingimusi taluma. Alentejana tõugu siga on loom, kes on kõige paremini võimeline selliseid looduslikke tingimusi ära kasutama, kuna teda on võimalik kasvatada välistingimustes ning teda on lubatud toita peamiselt selle keskkonnaga seostuvate looduslike toodetega (rohttaimed, tõrud, teraviljad ja kaunviljad ning väikeloomad) spetsiifilise süsteemi alusel, mida tuntakse montanheira nime all.

Kirjeldatud liiki loomakasvatus ja toitmine annab lihale erilised omadused nii lihaste kui ka rasvkoe puhul.

Eespool kirjeldatud ilmastikutingimused on viinud erilise oskusteabe väljakujunemisele, mis võimaldab kuivatada sealiha looduslikult ilma suitsutamise või mis tahes muude väliste tegurite abita, välja arvatud sool.

Seega toodetakse tüüpilise kujuga taga- ja abasinke, mida iseloomustab külge jäetud sõrg („must sõrg”, mis viitab otseselt sellele, et tegemist on Alentejana tõugu sea singiga) ning erilised organoleptilised omadused, millest olulisemad on Alentejana tõugu sigadest valmistatud toodetele omane marmorjas lihaskude, rasva värvus ja läikivus, tekstuur, aroom ja maitse (kuna sigu kasvatatakse montanheiro süsteemi kohaselt). Sinke kuivatatakse loomulikes tingimustes eespool määratletud piirkonnas.

Seos toote ja piirkonna vahel põhineb ka järgmisel:

Ajalugu: esimesed dokumenteeritud viited Alentejana tõugu sigadele on pärit mitu sajandit enne Kristust, samuti on olemas tõendeid sigade kasvatamise ja sealihatoodete tootmise kohta Rooma ja Araabia valitsemisaegadel Portugalis. Cato kiitis Alentejo sinki, mida valmistati lääneranniku piirkonnas. Lugudes Pürenee poolsaare tagasivallutamisest kristlaste poolt kõneldakse vaidlustest põllumeeste vahel, mille käigus üks osapool mõistis hukka kahju, mida sead tekitasid istutatud põllukultuuridele ja teine osapool juhtis tähelepanu sellele, millist kasulikku mõju avaldas sellistelt sigadelt saadud liha ja muude saaduste kvaliteet inimeste toidusedelile. 19. sajandi lõpus ja 20. sajandi alguses oli seakasvatus Alentejo üks peamisi majandusallikaid, tagades nii piirkonnale kui ka selle elanikele jätkusuutlikud elutingimused.

Inimesed: selliste toodete tarbimisega, mida ei serveerita kunagi valmistehtult, on seotud mitmed traditsioonid. Varasemal ajal pakuti Presunto do Alentejo't või Paleta do Alentejo't ainult pidulikel juhtudel või austusavaldusena tähtsatele külalistele.

4.7. Kontrolliasutus:

Nimi: Agricert — Certificação de Produtos Alimentares, Lda Aadress: Av. de Badajoz, n.o 3 P-7350-903 Elvas Tel: (351) 268 62 50 26 Faks: (351) 268 62 65 46 E-post: agricert@agricert.pt

AGRICERT vastab standardile 45011:2001.

4.8. Märgistus: Märgistus peab sisaldama järgmist teksti: „Presunto do Alentejo — KGT” või „Paleta do Alentejo — KGT” ning asjaomast ühenduse logo ja sertifitseerimistähist, millel on toote nimetus ning selle tähistus, kontrolliasutuse nimi ja seerianumber (numbriline või tähtnumbriline kood, mis võimaldab toote jälgimist). Presunto do Alentejo ja Paleta do Alentejo kamarale on põletatud järgmine piktogramm: